b'\n_START_ARTICLE_\nDanilo Slivnik\n_START_SECTION_\n\xc5\xbdivljenje\n_START_PARAGRAPH_\nSlivnik je leta 1977 diplomiral iz politologije z diplomsko nalogo Boj za novi mednarodni ekonomski red (COBISS) na nekdanji Fakulteti za sociologijo, politi\xc4\x8dne vede in novinarstvo v Ljubljani.  Leta 1981 je postal Delov dopisnik iz Moskve. Nekaj let po vrnitvi iz Moskve je dobil Tom\xc5\xa1i\xc4\x8devo nagrado za izredne novinarske dose\xc5\xbeke, leta 1989 pa je postal \xc4\x8dlan poslednje sestave Centralnega komiteja Zveze komunistov Slovenije. Vstop v partijo je Slivnik kasneje opravi\xc4\x8deval z novinarsko radovednostjo, trdil je, da naj bi v vodstvo partije  vstopil le zato, da bi videl, kako bo propadla._NEWLINE_Prvega januarja 1991 je bil imenovan za namestnika glavnega in odgovornega urednika Delo. Dolgo let je bil tudi Delov novinar. Znan je bil po razkrivanju \xc5\xa1tevilnih tranzicijskih zgodb, med najpomembnej\xc5\xa1imi so bili \xc4\x8dlanki o privatizaciji dru\xc5\xbebe Hit. Spomladi 1995 je zapustil Delo in ustanovil revijo Mag. Leta 1996 je kandidiral za poslanca SDS, a kljub vstopu v politiko \xc5\xa1e zmeraj opravljal delo novinarja in urednika revije Mag. _NEWLINE_Leta 2005 je Slivnik postal \xc4\x8dlan uprave dru\xc5\xbebe Delo za tehni\xc4\x8dne zadeve, leto kasneje pa njen predsednik. Po manj kot dveh letih predsednikovanja, 22. oktobra 2007, je zaradi razli\xc4\x8dnih pogledov na vodenje dru\xc5\xbebe Delo podal odstopno izjavo. Po odhodu iz novinarstva leta 2007 se je ukvarjal z gradbeni\xc5\xa1tvom. Bil je zaposlen v svojem podjetju Saninvest. Dejaven je bil tudi kot politi\xc4\x8dni analitik in je izdal tri knjige o slovenski politiki: Sto osamosvojitvenih dni, Ku\xc4\x8danov klan in Potnikovo poro\xc4\x8dilo. Izmed vseh treh je najbolj znana knjiga Ku\xc4\x8danov klan (1996), v kateri je Slivnik celotno politi\xc4\x8dno dogajanje v Sloveniji razlagal kot boj med \xc2\xbbsilami demokracije\xc2\xab\xc2\xa0in \xc2\xbbsilami kontinuitete\xc2\xab, ki naj bi jih zastopal Milan Ku\xc4\x8dan.\n_START_SECTION_\nOkoli\xc5\xa1\xc4\x8dine smrti\n_START_PARAGRAPH_\nZadnji teden pred smrtjo se je njegovo ime pojavljalo v medijih, ker so njegovo ne\xc4\x8dakinjo Alenko Karner in njenega mo\xc5\xbea aretirali v Avstriji. Sumili so ju nedovoljene spletne prodaje dopin\xc5\xa1kih preparatov, v pranje denarja skozi nepremi\xc4\x8dnine pa naj bi domnevno bilo vpleteno Slivnikovo sorodstvo, ne pa nujno on sam. Po neuradnih podatkih je Danilo Slivnik storil samomor.'